“สธ.” จ่อลงนามจัดหา “ไฟเซอร์” 3 ล้านโดส ฉีดเด็กเล็ก เริ่มส่งมอบ ต.ค.นี้
“สธ.” เตรียมลงนามสัญญาจัดหาวัคซีนโควิด-19 “ไฟเซอร์” ฝาขวดสีแดง จำนวน 3 ล้านโดส สำหรับฉีดเด็กอายุ 6 เดือน – 5 ปี เริ่มทยอยส่งมอบเดือนต.ค.นี้

“สธ.” เตรียมลงนามสัญญาจัดหาวัคซีนโควิด-19 “ไฟเซอร์” ฝาขวดสีแดง จำนวน 3 ล้านโดส สำหรับฉีดเด็กอายุ 6 เดือน – 5 ปี เริ่มทยอยส่งมอบเดือนต.ค.นี้
7 ก.ย. 2565

นายอนุทิน ชาญวีรกูล รองนายกรัฐมนตรีและรมว.สาธารณสุข เป็นประธานในการเตรียมลงนามสัญญาจัดหาวัคซีนโควิด-19 (ไฟเซอร์) ฝาสีแดง จำนวน 3 ล้านโดส สำหรับฉีดเด็กอายุ 6 เดือนถึงอายุน้อยกว่า 5 ปี ระหว่างกรมควบคุมโรค และบริษัท ไฟเซอร์ประเทศไทย และอินโดไชน่า
นายอนุทิน กล่าวว่า วัคซีนไฟเซอร์สำหรับเด็กเล็กที่จัดหา 3 ล้านโดสนั้น บริษัทจะเริ่มทยอยส่งมอบให้ประเทศไทยได้ตั้งแต่เดือนตุลาคม 2565 เป็นต้นไป ซึ่งนับว่าเร็วเป็นพิเศษ เนื่องจากกรมควบคุมโรคมีสัญญาการสั่งซื้อที่ได้รับการอนุมัติจากครม.อยู่แล้ว เพียงแต่เพิ่มชนิดของวัคซีนที่มีการผลิตเพื่อฉีดเด็กอายุ 6 เดือนถึงอายุน้อยกว่า 5 ปีโดยเฉพาะ
ทั้งนี้ กลุ่มเด็กเล็กมีความเสี่ยงต่อการติดเชื้อและแพร่เชื้อโควิดสูง เนื่องจากเป็นวัยที่ยังไม่สามารถดูแลป้องกันตนเองได้ การที่เด็กได้รับวัคซีนจะช่วยลดโอกาสของการเจ็บป่วยและลดการแพร่เชื้อไปยังผู้สูงอายุในครอบครัวอีกด้วย